HMS Volunteer

HMS Volunteer (viirinumero D71) oli Britannian kuninkaallisen laivaston Amiraliteetin parannellun W-luokan hävittäjä toisessa maailmansodassa.

 Valmistus 

Alus tilattiin tammikuussa 1918 vuosien 1918–1919 laivasto-ohjelman 13. tilauksessa William Denny and Brothersilta Dumbartonista, missä köli laskettiin 16. huhtikuuta. Alus laskettiin vesille 17. huhtikuuta 1919 ja otettiin palvelukseen 7. marraskuuta.naval-history.net - HMS Volunteer

 Palvelus 
Palvelukseen otettaessa alus liitettiin Suureen laivastoon. Vuonna 1921 oli Atlantin laivaston 4. hävittäjälaivueessa, mistä  se siirrettiin 1925 laivueen mukana Välimeren laivastoon. Seuraavan vuosikymmenen alussa se siirrettiin Noren reserviin ja edelleen ylläpidettävään reserviin Rosythiin.

Alus palasi palvelukseen elokuussa 1939 Weymouthissa pidettyyn laivaston reservikatselmukseen. Sitä ei palautettu reserviin, vaan alus määrättiin 15. hävittäjälaivueeseen, jossa se suojasi 5. syyskuuta Milford Havenista saattuetta GC1. Lokakuussa alus siirrettiin läntisen reitin alaiseen 17. hävittäjälaivueeseen suojaamaan Atlantin saattueita.

Alus suojasi saattueita, kunnes se siirrettiin huhtikuussa 1940 Kotilaivastoon suojaamaan Norjaan matkanneita operaatio Rupertin saattueita. Norjan taisteluista vapauduttuaan alus palasi kesäkuussa läntiselle reitille suojaamaan saattueita, kunnes se siirrettiin elokuussa Englannin kanaaliin torjumaan mahdollista saksalaisten maihinnousua.

Marraskuussa 1940 alus palasi läntisen reitin alaisuuteen suojaamaan Atlantin saattueita, kunnes HMS Newark törmäsi 10. huhtikuuta 1941 alukseen harjoituksessa. Onnettomuudessa sai surmansa kuusi merimiestä ja aluksen etuosa vaurioitui pahoin. Alus siirrettiin Belfastiin telakalle, mistä se palasi lokakuussa laivueeseensa. Alus siirrettiin elokuussa 1942 huollettavaksi ja muutettavaksi pitkän matkan saattajaksi. Tammikuussa 1943 aloitettiin muutostöiden jälkeiset koeajot ja miehistön koulutus Tobermoryssä.

Helmikuussa 1943 alus liitettiin Greenockiin sijoitettuun 4. saattajaryhmään, jonka muut alukset olivat hävittäjät HMS Highlander, HMS Beverley, HMS Winchelsea ja kuusi Flower-luokan korvettia. Ryhmän tehtävänä oli suojata Atlantin saattueita, kunnes se siirrettiin huhtikuussa 1944 suojaamaan Kanaalin saattueita.

Alus määrättiin huhtikuussa Normandian maihinnousun läntisen osaston Force B:hen suojaamaan operaatio Neptunen saattueita sillanpäähän. Alus kahakoi 21. huhtikuuta HMS Haldonin ja Ranskan laivaston FS La Combattanten kanssa Hastingsin edustalla Saksan laivaston 9. moottoritorpedovenelaivueen E-veneiden kanssa. Kesäkuussa alus liittyi Milford Havenissa Force B:n 144. saattajaryhmään, jonka muut alukset olivat Kanadan laivaston korvetti HMCS Summerside, troolarit HMS Ruby, HMS Kingston andalusite ja HMS Ellesmere.

Alus saattoi 4. kesäkuuta ryhmän kanssa 32 kuljetusaluksen ja viiden tankkerin saattueen EBC2 Bristolin kanaalista Solentiin. Seuraavana päivänä maihinnousua siirrettiin huonon sään vuoksi. Saattue saapui 6. kesäkuuta Solentiin, mistä se jatkoi seuraavana päivänä sillanpäähän. Saattajat erkanivat 8. kesäkuuta sillanpäässä saattueesta ja palasivat Milford Haveniin suojatakseen uusia saattueita alueelle. Alus vapautui heinäkuussa operaatiosta.

Alus palasi suojaamaan Kanaalin saattueita ja partioimaan Pohjanmerellä. Tammikuussa 1945 alus siirrettiin Noren alaisuuteen, mutta tehtävä säilyi samana. Saksan antauduttua se siirrettiin reserviina. Alus oli reservissä, kunnes se sijoitettiin 1947 poistolistalle. Alus myytiin 3. maaliskuuta romutettavaksi BISCOlle, joka siirsi työn Granton Shipbreakingille. Alus hinattiin huhtikuussa 1948 romutettavaksi lähelle Edinburghia.

Lähteet

 Viitteet 

Luokka:Kuninkaallisen laivaston V- ja W-luokkien hävittäjät
Luokka:Dennyn valmistamat alukset
Luokka:Yhdistyneen kuningaskunnan toisen maailmansodan hävittäjät